บขส. เริ่มใช้บัตรสวัสดิการแห่งรัฐผ่านบัตรประชาชน ซื้อตั๋วโดยสารได้แล้ว พร้อมเตรียมรถโดยสารกว่า 3,800 เที่ยวรองรับประชาชนเดินทางกลับช่วงหลังสงกรานต์
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) เปิดเผยว่า บริษัท ขนส่ง จำกัด รัฐวิสาหกิจกระทรวงคมนาคม พร้อมรับบัตรสวัสดิการแห่งรัฐ โดยประชาชนที่ใช้สิทธิ์ สามารถใช้บัตรประชาชน สแกนจ่ายค่าโดยสารได้ที่ ช่องจำหน่ายตั๋วของ บขส. ณ สถานีขนส่งผู้โดยสารกรุงเทพฯ ทั้ง 3 แห่ง จตุจักร, เอกมัย,ถนนบรมราชชนนี และที่ทำการสถานีเดินรถของ บขส. ทั่วประเทศ วงเงินค่าเดินทาง 750 บาทต่อเดือน เริ่มใช้ได้ตั้งแต่วันนี้เป็นต้นไป เงื่อนไขเป็นไปตามที่บริษัทฯ กำหนด สอบถามรายละเอียดเพิมเติ่ม โทร. Call Center 1490 ขณะที่ช่วงเทศกาลสงกรานต์ มีประชาชนเดินทางกลับภูมิลำเนาหนาแน่น โดยในวันนี้ (13 เมษายน 2566) คาดว่าผู้โดยสารส่วนใหญ่ที่มาใช้บริการที่สถานีขนส่งผู้โดยสารกรุงเทพ (จตุจักร) จะเดินทางในเส้นทางสายสั้น เช่น คลองลาน , สระบุรี , โคราช , ชลบุรี ซึ่งมีรถโดยสารให้บริการเพียงพอ จึงมั่นใจว่าไม่มีผู้โดยสารตกค้างอย่างไรก็ตามได้เน้นย้ำให้ทุกหน่วยงานที่เกี่ยวข้องจัดสิ่งอำนวยความสะดวก และจัดรถโดยสารให้เพียงพอให้บริการประชาชนที่จะเดินทางในช่วงเวลาดังกล่าว โดยในเที่ยวกลับของเทศกาลสงกรานต์ บขส. ได้กำชับไปยังนายสถานีเดินรถ ให้เตรียมความพร้อมรองรับการเดินทางตั้งแต่วันที่ 16-18 เมษายน 2566 โดย บขส. คาดการณ์ว่าจะมีผู้ใช้บริการเฉลี่ยวันละ 58,000 คน ใช้รถโดยสาร (รถ บขส., รถร่วม, รถตู้) ประมาณ 3,800 เที่ยว นอกจากนี้ได้ประสานขอความร่วมมือองค์การขนส่งมวลชนกรุงเทพ (ขสมก.) ผู้ประกอบการรถแท็กซี่ นำรถโดยสารมาให้บริการ ณ บริเวณชานชาลาขาเข้า สถานีขนส่งผู้โดยสารกรุงเทพ (จตุจักร) หรือหมอชิต 2 และได้ประสาน จส.100 และ สวพ.91 ประชาสัมพันธ์ให้รถแท็กซี่มารับผู้โดยสารในช่วงเวลาดังกล่าว รวมทั้ง บขส. ได้จัดรถจักรยานยนต์รับจ้าง ที่ได้ขอเข้ามาให้บริการในสถานีฯ อย่างถูกระเบียบ ไว้อำนวยความสะดวกผู้โดยสารด้วย